‘Regeringspogings teen rassisme is eendimensioneel’Argieffoto Die burgerregte-organisasie AfriForum het Donderdag in ’n formele skrywe aan die departement van justisie en grondwetlike ontwikkeling aangevoer dat die regering se voorgenome National Action Plan to Combat Racism, Racial Discrimination, Xenophobia and Related Intolerance (NAP) ernstige gebreke toon en dat dit nie tot ’n verbetering in rasseverhoudings sal lei nie. Vandag is die laaste dag waarop die publiek voorleggings ten opsigte van hierdie regeringsdokument kan maak. AfriForum voer aan die NAP is gebrekkig in die sin dat dit geen selfkritiek ten opsigte van die regering bevat nie. “Ons kry die indruk dat die regering eerstens probeer om hulself te prys voordat daar werklik gefokus word op dit wat gedoen kan word om rassisme, rassediskriminasie, vreemdelingehaat en onverdraagsaamheid te beveg,” het Ernst Roets, adjunk uitvoerende hoof van AfriForum, verduidelik. “Belangrike inligting word taamlik selektief in die regering se planne geïgnoreer en die regering aanvaar geen verantwoordelikheid vir sy eie aandeel in die probleem nie.” In AfriForum se skrywe word daar onder meer verwys na die feit dat rofweg 80% van Suid-Afrikaanse skole disfunksioneel is en dat die gebreke in die onderwysstelsel, veral by skole in oorwegend swart gebiede, bydra tot die feit dat baie swart Suid-Afrikaners beperkte geleenthede het, wat tot rassespanning lei. AfriForum het sy toewyding benadruk om ’n konstruktiewe bydrae in die stryd teen rassisme te lewer. AfriForum het ook vroeër aangevoer dat die ANC se voorstel om rassisme met nuwe wetgewing te kriminaliseer nie ’n sinvolle bydrae in die stryd teen rassisme sal lewer nie, aangesien daar reeds voldoende wetgewing in plek is. “Die probleem hou meer met politieke leierskap verband as met ’n gebrek aan regulering,” het Roets bygevoeg.